Valtion tuella nollatulokseen – Porvoon arvioidaan saavan lisäbudjetista 14–16 miljoonaa | Paikalliset | Uusimaa
Paikalliset 4.6.2020 16:47
Kaupunginjohtaja Jukka-Pekka Ujula (vas.) ja rahoitusjohtaja Henrik Rainio ovat tyytyväisiä valtion tuen kasvuun aiemmin arvioidusta. Porvoon talouden tasapainottaminen vaatii kuitenkin vielä paljon päätöksiä. Arkisto / Juha Perämäki
Kaupunki tiedotti torstaina valtion lisäbudjetin tuomasta piristysruiskeesta koronan heikentämään taloustilanteeseen. Ensiarvioiden mukaan Porvoon osuus tuesta on noin 14–16 miljoonaa euroa.
– Valtion tuen määrä on positiivinen yllätys verrattuna kehysriihen linjaukseen, jolloin Porvoon tuen määräksi arvioitiin korkeintaan 10 miljoonaa euroa, kaupunginjohtaja Jukka-Pekka Ujula toteaa.
Porvoon rahoitusjohtaja Henrik Rainion mukaan yhdessä kestävän talouden ohjelman toimenpiteillä kaupunki välttää mittavan alijäämäisen tuloksen tänä vuonna.
– Laskelmissa ei kuitenkaan ole huomioitu erikoissairaanhoidon kustannusten kasvua, joka tulee olemaan merkittävä. Ehkä paras arvio olisi, että pääsemme erikoissairaanhoito huomioiden suunnilleen nollatulokseen, Rainio arvioi Uusimaalle.
Kaupungin kestävän talouden ohjelman luonnokseen on nyt päivitetty kaupunginhallituksen päätökset ja arvio valtion tuen määrästä. Ensi vuosi on kaupungin johdolle nyt suurin huolenaihe.
Porvoon talouden arvioidaan painuvan ensi vuonna noin 12–13 miljoonaa euroa alijäämäiseksi, jos kaikki kestävän talouden ohjelman toimet toteutetaan. Tässä luvussa eivät ole mukana erikoissairaanhoidon mahdolliset lisäkustannukset, mutta mukana ovat kunnallisveron korotus 0,25 prosenttiyksiköllä ja kiinteistöverojen kiristäminen noin 10 prosentilla.
50–60 tehtävää pysyvästi täyttämättä.
– Talous on siis vahvasti miinuksella, vaikka ensi vuoden menoja karsittaisiin noin neljä miljoonaa euroa ja veroja korotettaisiin vastaavalla summalla. Lisäksi rekrytointien harkitulla vähentämisellä voidaan saavuttaa arviolta noin kahdella miljoonan euron säästöt, Rainio tiivistää.
Ensi vuodelle on myös ennakoitu talouden ripeää tervehtymistä, sillä esimerkiksi yhteisöverojen tuotto on 27 miljoonaa euroa. Toteutuva kehitys voi olla huomattavasti heikompikin.
Kaupunginhallitus päätti maanantaina, että Porvoo ei lomauta henkilöstöään keväällä käytyjen yt-neuvottelujen lopputuloksena.
– Kaupunki täyttää edelleen vuosittain satoja avoimeksi tulevia tehtäviä, vaikka tarkoitus on löytää säästöjä jättämällä 50–60 tehtävää pysyvästi täyttämättä vuoden 2022 loppuun mennessä, henkilöstöjohtaja Anu Kalliosaari arvioi rekrytointien vähentämismahdollisuuksiksi.
Tarvittavien lisäsäästöjen mittaluokkaa kuvaa se, että jos Porvoo nostaisi kunnallisveroprosenttiaan 0,25:n sijaan yhdellä prosenttiyksiköllä 20,75:een, voisi ensi vuosi päästä tarpeeksi lähelle nollatulosta.
Porvoon tiedotteen mukaan kaupungin vuoden 2021 talousarviovalmistelu aloitetaan, kun valtuusto on hyväksynyt kestävän talouden ohjelman 11. kesäkuuta.
Talousarviovalmistelussa huomioidaan vuodelle 2021 esitetyt toimenpiteet, ja laajempaa suunnittelua ja erillisiä päätöksiä edellyttävien toimenpiteiden valmistelu aloitetaan välittömästi.
– Ohjelma on ohjenuora, jolla talous saadaan lähivuosina kestävälle tasolleen. Maailma muuttuu koko ajan, esimerkiksi sote-uudistuksesta odotetaan lähiaikoina esityksiä, Ujula toteaa.
Porvoon sopeuttamiskeinoja
Valtion tuki 14–16 miljoonaa euroa
Investointien siirto 6 miljoonaa euroa
Rakenteelliset säästöt 4 miljoonaa euroa
Henkilöstöjärjestelyt 2–2,6 miljoonaa euroa
Kunnallisveroprosentin korotus 2,5 miljoonaa euroa.